คุมข้าวเถื่อนก่อนแย่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

การลักลอบนำเข้าข้าวจากประเทศเพื่อนบ้าน ที่เริ่มมีการแอบนำเข้ามากขึ้นทุกครั้ง ที่ราคาข้าวไทยราคาสูงกว่าข้าวประเทศเพื่อนบ้านมาก สิ่งนี้นับเป็นเรื่องที่รัฐบาลควรจะเร่งตัดไฟเสียตั้งแต่ต้นลม ก่อนที่จะทำให้ชื่อเสียงของข้าวไทย ซึ่งสั่งสมมานาน กว่าจะมีชื่อเสียงในระดับโลกต้องเสียไปเพราะผลประโยชน์ของคนกลุ่มเล็กๆ
ล่าสุด พาณิชย์เตรียมนำเรื่องจับกุมการลักลอบนำเข้าข้าวหอมมะลิประมาณ 50 ตัน พื้นที่ชายแดนอรัญประเทศ จ.สระแก้ว เข้าหารือที่ประชุมคณะรัฐมนตรีวันที่ 9 ก.พ.นี้ เพื่อหามาตรการปราบปราม
ทั้งนี้ การนำเข้าข้าวจากประเทศเพื่อนบ้าน เดิมจะมีการนำเข้าข้าวคุณภาพต่ำเข้ามาสวมสิทธิเมื่อครั้งที่รัฐบาลใช้นโยบายรับจำนำเพื่อพยุงราคาข้าว ช่วงนั้นจึงมีพ่อค้า โรงสีลักลอบนำเข้าข้าวมาสวมสิทธิกินส่วนต่างโครงการรับจำนำจากรัฐบาล ทุจริตกันเป็นจำนวนมาก หลังจากที่รัฐบาลเปลี่ยนนโยบายมาเป็นการประกันราคา โดยคิดการจ่ายเงินประกันราคาให้ตามพื้นที่เพาะปลูกของเกษตรกรที่ไปขึ้นทะเบียน แรงจูงใจในการนำเข้าข้าวคุณภาพต่ำจากประเทศเพื่อนบ้านตรงส่วนนี้จึงลดลง
นอกจากนี้ ยังมีการนำเข้าข้าวจากประเทศเพื่อนบ้าน โดยเป็นการลักลอบนำเข้าข้าวหอมมะลิที่ลักลอบนำพันธุ์ข้าวหอมมะลิไทยแอบไปปลูกตามตะเข็บชายแดน ที่มีสภาพดินฟ้าอากาศใกล้เคียงกับประเทศไทย ซึ่งทำให้ผลผลิตข้าวดังกล่าวตรวจสอบยากมากหากจะมีการปลอมปนกับข้าวหอมมะลิแท้ของไทย
ขณะที่การป้องกันการลักลอบนำเข้าข้าวจากประเทศเพื่อนบ้าน เป็นที่ทราบกันแต่ละพื้นที่ว่าผู้ลักลอบนำเข้าส่วนใหญ่เป็นผู้มีอิทธิพลท้องถิ่น เป็นฐานเสียงของพรรคการเมือง ส่วนการนำเข้าโดยชาวบ้านเป็นกองทัพมด ก็นำเข้าช่วงเวลากลางคืน นอกเวลาทำงานของเจ้าหน้าที่รัฐ ดังนั้นเมื่อมีการแจ้งลักลอบนำเข้า การปราบปรามจับกุม จึงไม่ค่อยได้ผล
แม้ขณะนี้การลักลอบนำเข้าข้าวจากประเทศเพื่อนบ้านจะยังมีสัดส่วนน้อย โดยไทยผลิตข้าวปีละกว่า 10 ล้านตัน บริโภคในประเทศครึ่งหนึ่งและส่งออกครึ่งหนึ่ง หรือส่งออกเดือนละเฉลี่ย 67 แสนตัน ยังเป็นปริมาณที่มากกว่าข้าวลักลอบนำเข้ามาก ซึ่งพาณิชย์ประมาณว่าลักลอบนำเข้าเพียงปีละไม่กี่แสนตัน ขณะที่สมาคมผู้ส่งออกข้าวประเมินว่า มีข้าวลักลอบนำเข้าปีละเกือบ 1 ล้านตัน สัดส่วนดังกล่าวดูแล้วมีเพียงกว่า 10% เท่านั้น และนำไปผสมเพื่อส่งออก คงจะน้อยกว่าสัดส่วนดังกล่าว
แต่เรื่องของคุณภาพ สิ่งนี้นับเป็นเรื่องสำคัญสำหรับการค้าระดับโลก ที่เห็นได้จากรถยนต์ในช่วงที่ผ่านมา ที่ค่ายรถใหญ่อย่างโตโยต้าต้องเผชิญปัญหาเรื่องคุณภาพเรียกรถยนต์กลับมาปรับปรุงทั่วโลกหลายล้านคัน
จึงหวังว่ารัฐบาลคงจะใส่ใจกับเรื่องนี้ให้จริงจัง เร่งตัดไฟแต่ต้นลม ก่อนปัญหาคุณภาพจะเกิดขึ้นกับข้าวหอมมะลิไทย